钦定古今图书集成/理学汇编/学行典/第111卷 > 陈龙正语录 > 《书近思录后》前人
## 钦定古今图书集成/理学汇编/学行典/第111卷 > 陈龙正语录 > 《书近思录后》前人

淳熙乙未之夏，东莱吕伯恭自东阳过予寒泉精舍，
留止旬日。相与读周子、程子、张子之书，叹其广大闳
博，若无津涯，而惧夫初学者不知所入也。因共掇取
其关于大体而切于日用者，以为此编。总六百一十
二条，分十四卷。盖凡学者所以求端用力、处己治人
之要，与夫辨异端观圣贤之大略，皆粗见其梗概。以
为穷乡晚进，有志于学，而无明师良友以先后之者，
诚得此而玩心焉，亦足以得其门而入矣。如此然后
求诸四君子之全书，沈潜反复，优柔厌饫，以致其博
而反诸约焉，则其“宗庙之美，百官之富”，庶乎其有以
尽得之。若惮烦劳，安简便，以为取足于此而可，则非
今日所以纂集此书之意也。